Na početku kvalifikacija za Svetsko prvenstvo Srbija i Republika Irska igrali 2:2 u Beogradu, u grupi D. Srbija gubila, pa vodila, a tragičar je kapiten Ivanović.

Izvor: MN Press

Srbija je ostala bez tri boda na startu kvalifikacija za Svetsko prvenstvo 2018. godine.



Početak trke za Mundijal, koji će se za manje od dve godine održati u Rusiji, za "orlove" je bio više nego zanimljiv, ali je konačnih 2:2 (0:1) protiv Republike Irske, ipak, najrealniji slici koju smo u ponedeljak uveče videli na polupraznom (i više od toga) stadionu "Rajko Mitić".



Irci su vodili, imali i priliku za 2:0. Srbija je preokrenula, kod rezultata 2:1 pogodila prečku, a kod 2:2 kapiten Branislav Ivanović promašio "zicer". Dešavanja u većem delu prvog poluvremena i pogotovo pri vođstvu "orlova" pred kraj meča, kada su nas Irci "zavorili" u "šesneast" i stvorili tri prilike, jednu iskoristili, stavljaju do znanja selektoru Slavoljubu Muslinu da mora još mnogo da radi.



Posebno brine činjenica da Irci do drugog primljenog gola nisu ni pokazali želju da napadnu, a kada su morali učini su to veoma uspešno i lako našli način da reše srpsku odbranu i loptu pošalju u mrežu gola Predraga Rajkovića.





Izvor: MN Press



Strelci za "zelenu armiju" bili du Džef Hendrik u 3. i Deril Marfi u 80. minutu, dok su golove za Srbiju postigli Filip Kostić u 62. i Dušan Tadić iz penala u 69. minutu. Fudbaler HSV-a bio je možda i najbolji akter meča na stadionu Crvene zvezde, a pored postignutog gola uspeo je da iznudi i penal.



Srbija ima za čim da žali...



Andrija Pavlović je pogodio prečku, kada je Daren Rendolf ispustio loptu, a da je tada postigao gol vrlo verovatno da Irci ne bi imali snage da stignu 3:1. Još bolju priliku imao je Ivanović. Neuspela ofsajd zamka gostiju iznenada je obezbedila zicer kapitenu Srbije. Bio je na desetak metara od gola i mogao je da bira gde će da šutira, ali je pucao pravo u čuvara mreže irske reprezentacije.



Šteta!



Sve u svemu, "orlovi" nisu razočarali, nisu ni briljirali. Imali su periode loše, dobre i veoma dobre igre. Nažalost, ovaj poslednji je i najmanje trajao.



Pred Srbijom je na putu za Rusiju još devet utakmica, sledeća protiv Moldavije u Kišinjevu 6. oktobora.





SRBIJA: Rajković - Ivanović, Nastasić, Vuković - Rukavina, Gudelj, Milivojević, Mladenović (od 77. D. Tošić) - Kostić (od 82. Katai), Tadić - Mitrović (od 59. Pavlović).



IRSKA: Rendolf - Koleman, O'Šej, Kio, Vord (od 70. Kvin) - Hendrik (od 76 Marfi), Brejdi, Vilan, Meklin - Long (od 90. Klark), Volters.







Izvor: MN Press

UŽIVO:



Poslednji put sa selekcijom Republike Irske igrali smo u kvalifikacijama za Evropsko prvenstvo 2000. u Belgiji i Holandiji. Tada reprezentacija Jugoslavije (sastavljena od igrača iz Srbije i Crne Gore) imala je polovičan učinak sa "zelenom armijom".



Sastav koji je selektirao Vujadin Boškov pobedio je u Beograd 18. novembra 1998. golom Predraga Mijatovića, da bi prvog dana septembra naredne godine Irska bila bolja u Dablinu (2:1). Za domaćina su golove postigli tada 19-godišnji Robi Kin i Mark Kenedi, dok je Dejan Stanković bio jedini strelac za Jugoslaviju, i to izjednačujućeg gola.



U tim kvalifikacijama Srbija je osvojila prvo mesto i poslednji put se plasirala na EURO. Irska je bila druga, ispred Hrvatske, ali kroz baraž (dva puta igrala nerešeno sa Turskom) nije uspela da stigne do završnice kontinentalnog takmičenja.



Posle tih kvalifikacija, dva tima, ali naš pod imenom Srbija, odigrala su još tri prijateljska meča. "Orlovi" su dobili jedan, dok su dva završena bez pobednika.



Sada je situacija znatno izmenjena u odnosu na kraj devedesetih. Srbija više nije fudbalski jaka i u duel sa Ircima, koji su, ipak, pokazali određen kvalitet u poslednje dve godine, ulazi kao autsajder, bez obzira što je u prvom meču domaćin. Grupa u kojoj su pored Iraca, Vels, Austrija, Moldavija i Gruzija nekada bi predstavljala "mačiji kašalj" za A tim, a danas bi većina bila zadovoljna da Srbija završi u baražu (drugo mesto).



Apeli javnih ličnosti i samih reprezentativaca da se popuni stadion Crvene zvezde u ponedeljak uveče, dovoljno govori o tome koliku podršku ima fudbalska reprezentacija Srbije. Stalna razočaranja i kontinuitet neuspeha doveli su do toga da navijači skoro pa potpuno okrenu leđa "orlovima".



Kult reprezentacije je davno izgubljen, a državni tim nema status najbitnijeg. Naprotiv, ceni se samo rezultat i ništa više.



Novi predsednik Fudbalskog saveza Srbije Slaviša Kokeza i selektor Slavoljub Muslin, rešeni su da povrate atmosferu u i oko reprezentacije, a za to im je definitivno neophodan plasman na Mundijal. U suprotnom, nikakvi izgovori i opravdanja neće im pomoći.



Kvalifikacije za Svetsko prvenstvo 2018. Grupa D.



Stadion "Rajko Mitić". Sudija Viktor Kasai.



SASTAVI:



SRBIJA: Rajković - Ivanović, Nastasić, Vuković - Rukavina, Gudelj, Milivojević, Mladenović - Kostić, Tadić, Mitrović



R. IRSKA: Rendolf - Kolmen, O' Šej, Kif, Vord - Hendrik, Brejdi, Vilan, Meklin - Long, Volters.

Završeno je... Šteta. Na kraju 2:2.



85' Branislav Ivanović je imao priliku kakva se retko ukazuje, bolju od penala. Mogao je da bira gde će da šutira, a on je pucao pravo u golmana Irske. Nije uspela ofsajd zamka Ostrvljana, Ivanović je bio sam na sedam-osam metara.



- Katai je ušao umesto Filipa Kostića.



GOOOOL!



81' - Ali odmah posle prilike i kornera Deril Marfi je bio snalažljiv u kaznenom prostoru i glavom pogodio mrežu Srbije. Šteta.



SREĆA!

80' - Rajković je spasio Srbiju...



78' - Srbija je stala, Irska krenula na sve ili ništa. Imala je priliku za izjednačenje.

77' - Duško Tošić je zamenio Filipa Mladenovića.



PREČKA!



72' - Mogli su "orlovi" da reše meč. Pavlović je pogodio prečku, pošto je prethodno Rendolf ispustio loptu posle šuta Mladenovića. Kostić - najbolji na terenu!



GOOOOL!

2:1 - Tadić je siguran. Srbija vodi!



PENAL!



- Kostić je oboren, Kasai odmah pokazao na "kreč".



67' - Moglo je lako da bude 2:1 za Srbiju. Rendolf je pokrešio, rukavina dobio loptu, odigrao za slobodnog Tadića, ali je golman Irske uspeo da interveniše posle udarca fudbalera Sautemptona.





2:1 Izvor: YouTube



GOOOOL!



1:1, Filip Kostić! Dušan Tadić je pokušao da okrene O'Šeja, uz dosta sreće prebacio loptu preko njega, a onda se ona odbila do Kostića na drugoj stativi, koji je bio sam i nije imao težak zadatak.





... Izvor: YouTube



60' - Možda se očekivala ofanzivnija izmena, ali se Muslin odlučio da Mitrovića zameni.



- Na teren će Andrija Pavlović!



57' - Konačno prilika za Srbiju. Mitrović primio loptu leđima okrenut ka golu, u visini penala. Odigrao je povratnu za Tadića, a ovaj šutirao preko gola.



55' - Nema ničega vrednog pomena na stadionu Crvene zvezde. Po jedan opasan napad na obe strane...



- Nastavljena je utakmica. Valjda će biti bolje...



- Na stadionu "Rajko Mitić" između 10.000 i 15.000 navijača. Najviše na južnoj i zapadnoj tribini.

Izvor: MONDO/Jovan Terzić



Završeno je prvo poluvreme. Irska vodi 1:0. "Orlovi" su zvižducima ispraćeni u svalčionicu...



45' - Najbolja PRILIKA za Srbiju!



Šta je sada uradio Aleksandar Mitrović? Ni njemu verovatno nije jasno. Antonio Rukavina je ubacio loptu u sredinu, Rendolf je samo odbio do napadača Njukasla, a ovaj umesto da iz prve zategne u nebranjenu mrežu... Lopta se odbila od Mitrovića i prilika je propala.



37' - Velika prilika za Irsku!



Brejdi je pokušao glavom posle prekida. Rajković je odlično intervenisao, iako mu je lopta išla skoro pod noge.



32' - ŠANSA!



Bez igre, na centaršut. Velika gužva je nastala ispred gola Irske kada je Gudelj ubacio loptu. Nismo iskoristili. Pokušao je Nastasić, ali pored gola.



Teren sve manje liči na igralište za fudbal. Natopljen je i busenje je na sve strane, a biće ga još više...



23 - Oštar udarac Kostića iskosa sa leve strane. Dobra prilika, najbolja za Srbiju, ali je golman Irske na mestu.



22' - Rendolf je pogrešio posle centaršuta Dušana Tadića, ali je na mestu bio poslednji čovek odbrane Irske i sprečio izjednačenje. Ne igraju "orlovi" loše, konstantno vrše pritisak, verujemo da će i gosti da popuste pod njim.



17' - Još jedan pokušaj Srbije. Filip Kostić je dugo vukao loptu, bio i pomalo sebičanl, a njegov udarac sa 20 i više metara završio je u rukama Rendolfa.

8' - Srbija je stigla do gola Irske. "Orlovi" su razmenili nekoliko pasova, ali su se na kraju spetljali, tako da je propala lepa prilika da se brzo stigne do izjednačenja.



GOOOL!



3' - Nije se dugo čekalo. Prekid dosuđen na isteku drugog minuta, na ivici kaznenog prostora, Irci su odmah kaznili. Predrag Rajković je uspešno odbio loptu u levu stranu, ali tamo je bio O'Šej, koji je odigrao ponovo unutra. Odbrana Srbije je opet izbacila loptu do ivice šesnaesterca, ali je odande zategao Džef Hendrik, usput i pogodio Branislava Ivanovića, dovoljno da zatrese mokru mrežu.



Irska gol Izvor: YouTube



20.45 - Utakmica je počela...



Ovako su navijači Republike Iske bodrili svoj tim na EURU 2012 u trenucima kada je gubio od Španije 0:4. Na stadionu Crvene zvezde ima nekoliko hiljada navijača u ovom trenutku, od toga oko 1.000 Iraca.





Irci Izvor: YouTube







Izvor: MONDO/Jovan Terzić



Odigrana je prva utakmica u Grupi D. Austrija je pobedila Gruziju 2:1.

